b'\n_START_ARTICLE_\nEsgl\xc3\xa9sia Universalista\n_START_PARAGRAPH_\nL\'Esgl\xc3\xa9sia Universalista \xc3\xa9s una de les branques del cristianisme liberal. Per a alguns te\xc3\xb2legs cont\xc3\xa9 caracter\xc3\xadstiques del protestantisme, i per altres, del restauracionisme. L\'universalisme com a concepte te\xc3\xb2logic d\'inclusi\xc3\xb3 (salvaci\xc3\xb3 universal), va n\xc3\xa9ixer abans del sorgiment del moviment restauracionista. El moviment no es va organitzar fins al segle XVIII._NEWLINE_Tot i que va n\xc3\xa9ixer a Anglaterra, va ser als Estats Units on va desenvolupar-se com a denominaci\xc3\xb3 independent amb una estructura i organitzaci\xc3\xb3 pr\xc3\xb2pies i prou fortes, que va existir des de finals del segle XVIII fins a 1961._NEWLINE_Generalment es considera a George de Benneville (1703-1793), angl\xc3\xa8s fill de pares hugonots francesos, com el primer universalista de l\'era moderna, per\xc3\xb2 les seves idees no van arrossegar seguidors. M\xc3\xa9s \xc3\xa8xit va tenir el pastor metodista angl\xc3\xa8s James Relly (1722-1778), tot i que es va trobar amb una forta oposici\xc3\xb3 per part d\'altres predicadors, principalment el mateix fundador del metodisme, John Wesley. Un dels deixebles de Relly, John Murray (1741-1815) va emigrar a les col\xc3\xb2nies nord-americanes, on va trobar partidaris a comunitats baptistes, qu\xc3\xa0queres i altres metodistes que coneixien l\'obra de Relly. Despr\xc3\xa9s d\'uns anys com a pastor itinerant, Murray va establir en 1779 la seva pr\xc3\xb2pia esgl\xc3\xa9sia a Gloucester, Massachusetts._NEWLINE_La Convenci\xc3\xb3 general d\'universalistes feta a Oxford, Massachusetts, en setembre de 1793, i en la qual Murray va actuar com a moderador i l\xc3\xadder in pectore, es considera la trobada fundacional de l\'esgl\xc3\xa9sia, tot i que la denominaci\xc3\xb3 no va assumir formalment el nom d\'Esgl\xc3\xa9sia Universalista d\'Am\xc3\xa8rica fins al 1942._NEWLINE_Actualment els universalistes hist\xc3\xb2rics es troben dintre de l\'Associaci\xc3\xb3 Unit\xc3\xa0ria Universalista, nascuda de la seva fusi\xc3\xb3 amb l\'Esgl\xc3\xa9sia Unit\xc3\xa0ria. De tota manera, hi ha esgl\xc3\xa9sies independents i alguns predicadors que es continuen definint com a universalistes, tot i no tenir ja una organitzaci\xc3\xb3 aut\xc3\xb2noma que els agrupi en un \xc3\xbanic moviment._NEWLINE_La doctrina universalista es desenvolupa a partir de la primera carta de Joan, on diu que "D\xc3\xa9u \xc3\xa9s amor" (1 Jn 4:7-9). Aquesta certesa de la naturalesa divina i l\'ensenyament de Jes\xc3\xbas va moure a alguns a afirmar que no hi ha infern etern per als pecadors i D\xc3\xa9u salvar\xc3\xa0 tothom a la fi del temps, car un D\xc3\xa9u que \xc3\xa9s amor nom\xc3\xa9s pot estimar els seus fills i no els condemnar\xc3\xa0 pas al turment etern. Un altre corrent teol\xc3\xb2gic, m\xc3\xa9s af\xc3\xad a les ensenyances inicials de Relly, diu que el sacrifici redemptor de Jesucrist \xc3\xa9s universal i irresistible, i que per tant ning\xc3\xba pot ser ja condemnat._NEWLINE_A partir d\'aquest punt de partida es van desenvolupar dues currents principals: la dels que proposaven que els pecadors passarien un temps expiant els seus pecats abans de la seva salvaci\xc3\xb3, i els que afirmaven que la salvaci\xc3\xb3 era general i immediata. Aquesta discussi\xc3\xb3 es va mantenir al llarg de la hist\xc3\xb2ria de la denominaci\xc3\xb3 i va ser la causa que l\'Esgl\xc3\xa9sia Universalista va incloure sempre una cl\xc3\xa0usula de llibertat de creences a les seves confessions de fe.'